**Príloha II**

**Erasmus charta študenta**

|  |
| --- |
| *Táto charta študenta potvrdzuje vaše práva a povinnosti, informuje vás o tom, čo môžete očakávať od vašej vysielajúcej a prijímajúcej organizácie a popisuje každý krok vašej mobility.* |

* Európska komisia pridelila vysokoškolským inštitúciám zúčastneným v programe Erasmus+ Erasmus chartu pre vysokoškolské vzdelávanie, v ktorej sa zaväzujú podporiť, uľahčiť a uznať vaše mobilitné aktivity.
* Na druhej strane sa **vy** zaväzujete rešpektovať pravidlá a povinnosti uvedené v Zmluve o poskytnutí grantu pre Erasmus+ štúdium/stáž, ktorú ste podpísali s vašou vysielajúcou inštitúciou.

#### **Pred mobilitou**

* Ak vás vybrali na Erasmus+ mobilitu, máte právo na poradenstvo ohľadom prijímajúcej inštitúcie/podniku, kde môžete uskutočniť svoju mobilitu a príslušné aktivity.
* Máte právo dostať **informácie o prideľovaní známok** na prijímajúcej inštitúcii a získať informácie od vysielajúcej a prijímajúcej inštitúcie/podniku, **ako si zabezpečiť víza, získať poistenie a nájsť si ubytovanie**. Príslušné kontakty a zdroje informácií môžete nájsť v medziinštitucionálnej dohode podpísanej medzi vysielajúcou a prijímajúcou inštitúciou.
* Pred mobilitou podpisujete **Zmluvu a poskytnutí finančnej podpory** na štúdium/stáž s vašou vysielajúcou inštitúciou (aj v prípade, ak nedostanete grant Európskej únie). Ak ste študentom vysokoškolskej inštitúcie v krajine programu, podpisujete zmluvu so svojou vysielajúcou inštitúciou. Ak ste študentom vysokoškolskej inštitúcie v partnerskej krajine, zmluvu podpisujete buď s vysielajúcou alebo prijímajúcou inštitúciou v závislosti od dohodnutých podmienok. Okrem iného uzatvárate aj **Zmluvu o štúdiu/stáži** s vysielajúcou a prijímajúcou inštitúciou/podnikom. Dobrá príprava Zmluvy o štúdiu/stáži je kľúčom k úspechu vašej mobilitnej skúsenosti a k zabezpečeniu uznania vašej mobility. Stanovuje detaily vašich plánovaných aktivít v zahraničí (vrátane získaných kreditov, ktoré sa zarátajú do vášho domáceho študijného programu).
* Po výbere sa zaväzujete podstúpiť **on-line jazykové hodnotenie** (ak je dostupné v hlavnom vyučovacom jazyku /pracovnom jazyku v zahraničí), na základe ktorého vám vaša vysielajúca inštitúcia ponúkne primeranú jazykovú podporu, ak je to nevyhnutné. Mali by ste túto podporu plne využiť na zlepšenie vašich jazykových zručností na požadovanú úroveň.

#### **Počas mobility**

* Mali by ste **využiť všetky vzdelávacie možnosti** dostupné v prijímajúcej inštitúcii/podniku, rešpektovať ich pravidlá a predpisy a snažiť sa uspieť vo všetkých relevantných skúškach alebo iných formách hodnotenia.
* Vaša prijímajúca inštitúcia/podnik sa zaväzuje, že bude s vami zaobchádzať rovnako ako so svojimi študentmi /zamestnancami, a vy by ste sa mali čo najviac **snažiť integrovať do nového prostredia**.
* Môžete získať veľa informácií od spolkov, ktoré existujú na vašej prijímajúcej inštitúcii/ v podniku, ako napríklad sieť mentorov a „buddies“.
* Vaša prijímajúca inštitúcia nebude od vás žiadať **poplatky** za vyučovanie, registráciu, skúšky, prístup do laboratória a knižnice počas vašej mobility. Avšak môže od vás žiadať drobné poplatky na poistenie, študentské spolky a používanie rôzneho materiálu, ktoré vyžaduje aj od domácich študentov.
* **Štipendium alebo študentská pôžička**, ktorú dostávate od domácej krajiny, musí byť zachovaná počas pobytu v zahraničí.
* O **zmeny v Zmluve o štúdiu/stáži** môžete žiadať len vo výnimočných prípadoch a v rámci termínu stanovenom vysielajúcou a prijímajúcou inštitúciou. V takom prípade musíte zabezpečiť, aby tieto zmeny boli potvrdené oboma inštitúciami - vysielajúcou a prijímajúcou inštitúciou/podnikom do dvoch týždňov po podaní žiadosti a uchovať si kópiu (e-mail) schválenia. Žiadosť o predĺženie mobility musíte podať najneskôr jeden mesiac pred pôvodne naplánovaným koncom mobility.

**III. Po mobilite**

* Za úspešne ukončené aktivity počas mobility máte právo získať **úplné uznanie** štúdia/stáže od vašej vysielajúcej inštitúcie, a to v súlade so Zmluvou o štúdiu/stáži.
* V prípade štúdia v zahraničí vám prijímajúca inštitúcia vydá **Výpis výsledkov**, ktorý zaznamenáva vaše výsledky s dosiahnutými kreditmi a známkami (spravidla najneskôr do 5 týždňov po záverečnom hodnotení). Po prijatí tohto dokumentu vám vysielajúca inštitúcia poskytne všetky informácie o uznaní výsledkov. Ak ste študentom vysokoškolskej inštitúcie v krajine programu, zaznamená vysielajúca inštitúcia uznané predmety vo vašom **Dodatku k diplomu**.
* V prípade stáže v zahraničí vám podnik vydá **Certifikát o absolvovaní stáže**, v ktorom sú zhrnuté vykonané úlohy a ich hodnotenie. Ak to bolo uvedené v Zmluve o stáži, vysielajúca inštitúcia vám vydá aj Výpis výsledkov. Ak stáž nie je súčasťou kurikula, ale vy ste študentom vysokoškolskej inštitúcie v krajine programu, bude zaznamenaná aspoň v Dodatku k diplomu,a ak si prajete aj v **dokumente Europass-Mobilita**. V prípade že ste čerstvý absolvent inštitúcie v krajine programu, odporúčame vám zažiadať o zaznamenanie stáže v dokumente Europass\_Mobilita.
* Za účelom monitorovania napredovania v jazykových zručnostiach počas vašej mobility sa zaväzujete podstúpiť **on-line jazykové hodnotenie**, ak je dostupné v hlavnom vyučovacom jazyku/pracovnom jazyku v zahraničí.
* Pre potreby **spätnej väzby** **o vašej Erasmus+ mobilite** pre vašu vysielajúcu a prijímajúcu inštitúciu, národnú agentúru vysielajúcej aj prijímajúcej krajiny a Európsku komisiu ste povinný vyplniť záverečnú správu - dotazník.
* Oceníme, ak budete zdieľať svoje skúsenosti so svojimi kamarátmi, inými študentmi, zamestnancami vysokej školy, novinármi a umožníte iným ľuďom (vrátane žiakov) tak profitovať z vašich skúseností.
* ***Ak máte problém****:*
* *Mali by ste ho jasne identifikovať a skontrolovať svoje práva a povinnosti uvedené v Zmluve o poskytnutí grantu.*
* *Na vašej vysielajúcej i prijímajúcej inštitúcii pracuje mnoho ľudí, aby pomáhali Erasmus študentom. V závislosti od charakteru problému a kedy sa vyskytol, kontaktná alebo zodpovedná osoba na vašej vysielajúcej i prijímajúcej inštitúcii (alebo prijímajúcom podniku v prípade stáže) vám pomôže. Ich mená a kontaktné údaje sú uvedené vo vašej Zmluve o štúdiu/stáži.*
* *Ak je to nevyhnutné, môžete využiť formálny postup odvolania sa vo vašej vysielajúcej inštitúcii.*
* *Ak vaša vysielajúca a prijímajúca inštitúcia nedodržiava pravidlá Erasmus charty pre vysokoškolská vzdelávanie alebo pravidlá vašej Zmluvy o poskytnutí grantu, môžete kontaktovať príslušnú národnú agentúru.*